JUNKERS på is.

Birger Larsen

Junkers Ju52-flyet som har ligget innefrosset i Reinoksbreen innenfor Kobbelv tinte fram i år.

For 13 år siden var den også framme i dagen. Da ble viktige detaljer til flytypen berget, inklusive en motor med propeller og en del andre gjenstander.

I år har det ikke vært noen spesielt varme dager her oppe men en høyere middeltemperatur kombinert med lite snøfall sist vinter gjorde at flyvraket kom til syne igjen.

Siden vi ikke hadde planlagt noen bergingsaksjon i år, kom dette som et tillegg i en ellers hektisk innsamlingsperiode.

Det hele startet med at vår kontaktmann i Kobbelv-området, Erling Koppang ga beskjed om at nå var frontmotoren ute av isen. Han hadde fått en helikopterflyger til å ta bilder av vraket den 30. august og på basis av disse bildene fant vi raskt ut at her var det bare å trø til med bergingsaksjonen.

Erling hadde også snakket med Nordlandsfly som hadde arbeid i området og de var villige til å hjelpe oss med helikopter. Nærmeste vei ligger like nedenfor breen i 680 meters høyde mens selve flyvraket ligger på over 1400 meter. Terrenget er svært bratt så det egner seg lite til å bære ned deler av noen størrelse.

Fredag den 7. september bar det grytidlig av gårde. Kl. 0800 om morgenen sto vi 6 mann ved bommen som begrenser ferdselen opp til Reinoksvannet. Arbeidslaget besto av undertegnede, Harald, Rune, Erling, Per-Arvid og John. Erling hadde lånt nøkkelen til bommen slik at det ble mulig å kjøre helt fram til demningen der det var anlagt en større parkeringsplass. Her var det også velegnet å lande med helikopter. På grunn av prioritert arbeid kom imidlertid ikke helikopteret før ved 11-tiden.

To turer opp på breen med verktøy og personell gjorde at arbeidslaget endelig kunne komme i arbeide. Nesemotoren var løsrevet fra motorbukken så den gikk det rimelig fort å få klargjort. Noe vanskeligere var det å få av motorbukken men til slutt gikk også dette.

Samtidig avmonterte vi detaljer som også var verdt å ta vare på. Samtlige deler ble behørig pakket og klargjort for nedløfting.

Venstre sidemotor var ennå for det meste inne i isen. Erling og Per Arvid (“Høgger`n”) gjorde et stort arbeid med å hugge fram motoren. Imidlertid gjorde den sene oppstarten på arbeidet at vi ikke kunne få den helt fram fra isen slik at den kunne løftes ned. Det skulle imidlertid vise seg at det arbeidet som ble gjort den dagen var helt avgjørende for den senere vellykkede bergingen av også denne motoren.

Fire turer med helikopteret med deler og folk sent på ettermiddagen gjorde at vi i mørket kunne sette kursen mot Bodø med tilhengerne fulle av deler. Middag og tilhørende kaffe på Kobbelv Vertshus gjorde at stemningen var høy på returen.

Det gode høstværet holdt seg imidlertid utover i september og håpet steg om at vi også kunne få berget den siste motoren. Erling gjorde seg igjen en tur opp på breen den 16. for å se hvordan det sto til og fortalte at her var det ennå muligheter!

Det hadde smeltet godt rundt motoren slik at det var svært lite is den ennå hang fast i.

En delegasjon bort til 330 Skvadronen i Bodø førte til at vi satset på fredag den 21. som en dato å forsøke på nytt.

Da fredagen kom, var det relativt grått i været men det var godt nok for Sea-Kingen til å landsette folk oppe på breen. John-Magnus, Per-Arvid og John var tent på oppgaven etter den vellykkede turen forrige gang og meldte seg som frivillige til å forberede nedtakingen. Med på lasset var også NRK-fotograf Harald Krogtoft som skulle lage et innslag til Nordnytt om turen. Undertegnede, med copilot Torgeir satte kursen langs landeveien med stor tilhenger for å være på plassen når motoren kom ned. På den måten kunne en få lastet motoren direkte i hengeren fra helikopteret.

Slik skulle det ikke gå!

En halv time før helikopteret dukket opp igjen la skydekket seg nedpå og de fire på toppen av fjellet måtte i all hast klatre nedover fjellsiden for å kunne bli plukket opp av helikopteret.

Selv om motoren nå var klargjort måtte den bare bli liggende igjen på toppen!

Noen tilbakeslag i dette yrket må en jo forvente!

Mandag ringte jeg til 330 Skvadron for å høre om det framdeles var muligheter. Blant skvadronens personell hadde det tydeligvis blitt en utfordring at motoren SKULLE ned. De startet ut fra Bodø så tidlig som de kunne slik at det var med nød og neppe vi fikk med arbeidslaget. Det hele skjedde så fort at vi ikke ville få innover tilhengeren i tide. Imidlertid fikk vi innleid en kranbil fra Innhavet slik at i firetiden på ettermiddagen kunne “Torgeir & Birger Transport Team” igjen sette kursen mot Bodø med fullastet tilhenger.

Et utdrag av fredagens ekspedisjon ispedd 330 Skvadronens egne opptak fra nedløftingen ble vist på Nordnytt senere.

En vellykket avslutning på noen utrolige uker!

Delene som ble berget vil bety en komplettering av også det siste av Junkers-flyene som i 1986 ble tatt opp av Hartvigvann. Dette flyet står jo som kjent ennå lagret i Narvik. Rykter sier imidlertid at det muligens ender på Sola for restaurering. Vi hjelper gjerne med deler om det trengs!

Vi skylder NORDLANDSFLY og 330 SKVADRONEN i Bodø en STOR takk for innsatsen. Uten helhjertet innsats fra dem hadde det blitt lite utbytte av ekspedisjonene.

DATA OM FLYET:

**Type: Ju52 3mGe.**

**Serienummer: 2828**

Kjennetegn: KI+AL

Avdeling: 3/KGzbv 108.

Krasjet inn i breen 8. juni 1940 under forsøk på å droppe forsyninger til tyske tropper som var underveis til Narvik over land. (“Operasjon Bøffel”)

Mannskapet unnslapp uten skader og gikk ned til leiren ved Livsejavrre.